KOMISIJOS ATASKAITA EUROPOS PARLAMENTUI IR TARYBAI 2011 m. liepos 6 d. Europos Parlamento ir Tarybos reglamentas (ES) Nr. 691/2011 dėl Europos aplinkos ekonominių sąskaitų /* COM/2013/0864 final */





KOMISIJOS ATASKAITA EUROPOS PARLAMENTUI IR TARYBAI 2011 m. liepos 6 d. Europos Parlamento ir Tarybos reglamentas (ES) Nr. 691/2011 dėl Europos aplinkos ekonominių sąskaitų Ataskaitos pagrindas Reglamento (ES) Nr. 691/2011 (toliau – reglamentas) 10 straipsniu reikalaujama, kad Komisija pateiktų ataskaitą taip: „10 straipsnis Ataskaita ir peržiūra Ne vėliau kaip 2013 m. gruodžio 31 d. ir po to kas trejus metus Komisija Europos Parlamentui ir Tarybai pateikia šio reglamento įgyvendinimo ataskaitą. Toje ataskaitoje visų pirma įvertinama perduotų duomenų kokybė duomenų rinkimo metodai, valstybėms narėms ir duomenis teikiantiems padaliniams tenkanti administracinė našta, taip pat tų statistinių duomenų įgyvendinamumas ir efektyvumas. Prireikus ir atsižvelgiant į 4 straipsnio 2 dalyje paminėtus rezultatus, kartu su ataskaita pateikiami pasiūlymai: - diegti naujus aplinkos ekonominių sąskaitų modulius, kaip antai aplinkos apsaugos išlaidos ir pajamos (EPER) / aplinkos apsaugos išlaidų sąskaitos (EPEA), ekologiškų prekių ir paslaugų sektorius (EGSS), energijos sąskaitos, pervedimai, susiję su aplinka, (subsidijos), išteklių naudojimo ir valdymo išlaidų sąskaitos (RUMEA), vandens sąskaitos (kiekybinės ir kokybinės), atliekų sąskaitos, miškų sąskaitos, ekosistemų funkcijų sąskaitos, šalies ūkio medžiagų atsargų sąskaitos (ŠŪ-MSS) ir nepanaudotų iš žemės išgaunamų medžiagų (įskaitant gruntą) įvertinimas, - dėl tolesnio duomenų kokybės ir jų rinkimo metodų gerinimo, tuo pačiu gerinant duomenų aprėptį bei palyginamumą ir mažinant administracinę naštą įmonėms ir administracijai.“ Šis reglamentas buvo pirmasis Sąjungos reglamentas dėl aplinkos sąskaitų. Juo nustatyti trys moduliai: · į orą išmetamų teršalų sąskaitos, į kurias įtrauktos 14 skirtingų rūšių dujų, išmetamų 64 pramonės grupių ir namų ūkių; · su aplinka susiję mokesčiai, išskiriant 4 mokesčių rūšis: energijos, transporto (išskyrus kurą), taršos ir išteklių; visi mokesčiai suskirstyti į 64 pramonės grupes, namų ūkius ir nerezidentus, kurie šiuos mokesčius moka; · 50 medžiagų rūšių medžiagų srautų sąskaitos, į kurias įtraukta vidaus gavyba, importas ir eksportas. Taigi, medžiagų vidaus suvartojimas = vidaus gavyba + importas – eksportas, pagal kiekvieną medžiagos rūšį atskirai ir iš viso. Šie trys moduliai buvo statistiškai labiausiai išbaigti ir atitinka svarbius aplinkos politikos poreikius: oro tarša ir klimato kaita, taršos ribojimo ekonominės priemonės ir efektyvus išteklių naudojimas. Tuo metu, kai šį pirmąjį reglamentą svarstė ir vėliau priėmė Europos Parlamentas ir Taryba, Parlamento ir Komisijos generalinių direktoratų naudotojai pažymėjo, kad šie pirmieji trys moduliai turėtų būti laikomi proceso pradžia, o politikos poreikiai dėl aplinkos sąskaitų yra daug didesni. Iš tiesų Europos Parlamentas įtraukė į 10 straipsnį (žr. pirmiau) naujų galimų modulių, kuriuos ateityje būtų galima parengti, sąrašą. Reglamente nustatyta, kad pirmą ataskaitą reikia pateikti 2013 m. gruodžio 31 d., todėl, atsižvelgiant į laiką, būtiną ataskaitai priimti, išversti ir kitiems procesams, ataskaita turėjo būti parengta tuo metu, kai pirmieji pagal šį reglamentą pateikti duomenys dar nebuvo prieinami. Tinkamas duomenų kokybės, duomenų rinkimo metodų ir kitų aspektų vertinimas bus atliktas 2014 m. pradžioje. Pagal pirmuosius tris modulius duomenys perduodami gerai ir padėtis dar gerėja Pirmą kartą oficialiai duomenis pagal reglamentą reikėjo perduoti 2013 m. rugsėjo 30 d. (pagal oro taršos modulį ir su aplinka susijusių mokesčių modulį), o 2013 m. gruodžio 31 d. reikia perduoti duomenis pagal šalies ūkio medžiagų srautų sąskaitų modulį. Todėl per šiai ataskaitai pateikti nustatytus terminus šių duomenų kokybės išsamiai aprašyti neįmanoma. Be to, 6 valstybėms narėms (Ispanijai, Prancūzijai, Kiprui, Maltai, Austrijai ir Lenkijai) leista taikyti iš dalies arba visiškai leidžiančias nukrypti nuostatas (2012 m. lapkričio 6 d. Komisijos įgyvendinimo sprendimas 2012/691/ES, OL L 308, 2012 11 8, p. 23), kuriomis joms leista pateikti duomenis dviem metais vėliau. Tačiau kai kurios iš šių šalių padarė didesnę pažangą nei buvo tikėtasi ir todėl jos daugiau ar mažiau įvykdė šio reglamento reikalavimus. Atitinkamai pakeitus EEE susitarimą (XXI priedą), Norvegija ir Islandija privalo laikytis reglamento reikalavimų, tačiau Islandijai leidžianti nukrypti nuostata pritaikyta dvejų metų laikotarpiui, o Lichtenšteinui pritaikyta išimtis. Tuo metu, kai buvo rengiama ši ataskaita, oficialūs pirmo duomenų rinkinio pateikimo terminai buvo ką tik pasibaigę arba dar nepasibaigę. Tačiau daug šalių jau savanoriškai pateikė daug duomenų: iki 2013 m. vidurio apie 20 šalių pateikė išsamius arba beveik išsamius su aplinka susijusių mokesčių ir oro taršos sąskaitų duomenis, o 24 šalys pateikė medžiagų srautų sąskaitų duomenis. Aprėptis (šalių skaičius ir atskirų lentelių užpildymo laipsnis), savalaikiškumas ir patikimumas nuolat gerėjo. Eurostatas ir nacionalinės statistikos institucijos bendradarbiauja darbo grupėse ir specialiose teminėse darbo grupėse, kad užtikrintų didelį duomenų tikslumą, suderinamumą ir palyginamumą. Savanoriškai pateikiamų duomenų rinkinių rezultatai skelbiami Eurostato interneto svetainėje ir įvairiuose leidiniuose. Oficialus kokybės vertinimas pirmoje 2014 m. pusėje Kokybės ataskaitos, kurią pagal reglamento 7 straipsnį valstybės narės turi teikti Komisijai (Eurostatui), forma jau parengta darbo grupėse, o pirmoji ataskaita bus parengta, kai 2013 m. pabaigoje bus pateikti pirmi duomenys. Bus nagrinėjami visi kokybės aspektai: savalaikiškumas, palyginamumas, prieinamumas, aiškumas, nuoseklumas, išsamumas ir patikimumas. Į ataskaitą taip pat bus įtrauktas struktūrinis šaltinių ir metodų, taikytų duomenims parengti, aprašymas. 2014 m. pavasarį ataskaita bus aptarta su valstybėmis narėmis ir pagal ją bus rengiamas tolesnio duomenų kokybės, įskaitant palyginamumą ir savalaikiškumą, gerinimo planas. Duomenų paskirtis Su aplinka susijusių sąskaitų duomenys naudojami įvairiems politikos tikslams tiek nacionaliniu, tiek ES lygmeniu. Vienas ryškiausių pavyzdžių – medžiagų vidaus suvartojimo rodiklis (iš medžiagų srautų sąskaitų), patvirtintas kaip strategijos „Europa 2020“ efektyvaus išteklių naudojimo pavyzdinės iniciatyvos pagrindinis rodiklis. Oro taršos sąskaitos padeda suprasti, kokių ūkio sektorių subjektai išmeta šiltnamio efektą sukeliančių dujų, dėl kurių kinta klimatas, o su aplinka susiję mokesčiai (ypač energijos mokesčiai) yra svarbi ekonominė priemonė, padedanti mažinti išmetamų teršalų kiekį, – jie taip pat naudojami kaip efektyvaus išteklių naudojimo rodikliai. Šie duomenys ypač svarbūs politikai, plėtojamai pagal strategiją „Europa 2020“, kurios tikslas – pasiekti su klimatu ir energija susijusių tikslų ir kartu užtikrinti tvarų ekonomikos augimą. Visi gauti duomenys įtraukti į keletą leidinių ir analitinių dokumentų ir su jais galima susipažinti viešai prieinamoje Eurostato svetainėje: http://epp.eurostat.ec.europa.eu/portal/page/portal/environmental_accounts/introduction. Interneto svetainėje taip pat yra bendrosios informacijos, pateikti metodologiniai vadovai ir duomenų rengimo vadovai ir įvairūs leidiniai, kuriuose skelbiami turimi duomenys. Vis dėlto šiems trims moduliams vis labiau įsitvirtinant galima skatinti juos naudoti plačiau, kad jais susidomėtų naudotojai, kurie dar gali nežinoti apie jų papildomą naudą. Kadangi jie pagrįsti esamais duomenų rinkiniais, palyginti dažnai naudotojai tiesiogiai naudojasi pirminiais duomenimis, tiksliai nežinodami apie visus su aplinka susijusių sąskaitų privalumus, pvz., apie integruotos aplinkos ekonominės analizės galimybę. Pavyzdžiui, į orą išmetamų teršalų sąskaitos vis dar gana retai naudojamos, palyginti su šiltnamio efektą sukeliančių dujų duomenų sąrašais arba duomenimis apie išmetamus teršalus pagal Tolimų tarpvalstybinių oro teršalų pernašų konvenciją. Kaip kitą pavyzdį galima paminėti su aplinka susijusius mokesčius, nes su jais susijusiuose pagal reglamentą renkamų duomenų rinkiniuose informacija suskirstoma pagal mokesčius mokančių įmonių ekonominės veiklos rūšis, o tai – svarbus papildomas išsamios fiskalinės analizės parametras. Todėl teminiuose leidiniuose ir per statistikai skirtus renginius reikėtų labiau skatinti naudoti šiuos duomenų rinkinius, nes teikti šiuos duomenis pagal reglamentą tampa įprasta, jie vis išsamesni ir aprėpia ilgesnius laikotarpius. ES lygmeniu ir specializuotuose mokslinių tyrimų institutuose duomenys naudojami daugeliui praktinių reikmių. Panašu, kad vienose šalyse tokie duomenys naudojami plačiai, o kitų šalių nacionalinės statistikos institucijos praneša, kad nacionalinės vyriausybės palyginti nedažnai naudoja duomenis ir todėl reikėtų skatinti naudoti juos plačiau. Galima tikėtis, kad duomenimis bus naudojamasi dažniau, kai pagerės jų aprėptis, susijusi su šalių skaičiumi ir laiko eilutėmis, kad būtų galima analizuoti tendencijas. Su aplinka susijusios sąskaitos plėtojamos ir tarptautiniu lygmeniu Su aplinka susijusios sąskaitos, kurių duomenis reikia pateikti pagal reglamentą, parengtos kaip įprastinių nacionalinių sąskaitų: Europos nacionalinių ir regioninių sąskaitų sistemos (ESS) ir pasaulinio lygmens Nacionalinių sąskaitų sistemos (NSS), palydovinės sąskaitos. Į pirmąjį reglamentą įtrauktos trys sąskaitos (moduliai) taip pat įtraukti į pasaulinio lygmens Integruotą aplinkos ir ekonominės apskaitos sistemą (SEEA), kurią 2012 m. kovo mėn. Jungtinių Tautų statistikos komisija patvirtino kaip tarptautinį statistikos standartą (jį parėmė ir paskelbė JT, Europos Komisija, EBPO, Pasaulio bankas, TVF ir FAO. Eurostatas ir kelios ES šalys labai prisidėjo rengiant SEEA. Pagrindiniai šių sąskaitų aspektai taip pat plėtojami pagal EBPO ir Jungtinių Tautų aplinkos programos (UNEP) ekologiškai tvaraus augimo strategijas ir Pasaulio banko iniciatyvas dėl gamtinio kapitalo apskaitos. Administracinė našta yra nedidelė Kad įvykdytų reglamentu nustatytus duomenims taikomus reikalavimus, šalių nacionalinės statistikos institucijos gali naudotis turimais baziniais duomenimis, kuriuos jie gali pritaikyti prie nacionalinių sąskaitų klasifikatorių. Pavyzdžiui, į orą išmetamų teršalų sąskaitos rengiamos remiantis duomenimis, parengtais pagal į orą išmetamų teršalų duomenų sąrašus, kurie teikiami pagal Jungtinių Tautų bendrąją klimato kaitos konvenciją (JTBKKK) ir JTEEK Tolimų tarpvalstybinių oro teršalų pernašų konvenciją; su aplinka susijusiose sąskaitose duomenys išplečiami, kad atitiktų nacionalinių sąskaitų klasifikatorius bei sąnaudų ir produkcijos lentelių sąvokas, kad duomenis būtų galima suderinti su ekonomikos pramonės ir paslaugų sektorių statistiniais duomenimis. Su aplinka susiję mokesčiai įtraukti į nacionalinių mokesčių, dėl kurių šalys jau perduoda duomenis Komisijai (Eurostatui), sąrašą. Medžiagų srautų sąskaitų atžvilgiu vidaus gavybos duomenys paimami iš žemės ūkio (biomasės gamybos) statistinių duomenų, mineralų kasybos ir karjerų eksploatavimo duomenų, energetikos (iškastinio kuro) statistinių duomenų ir išorės prekybos (importo ir eksporto) statistinių duomenų. Pakartotinai naudojant turimus duomenis įmonėms tenkanti papildoma atskaitomybės našta yra itin nedidelė. Daugiausia darbo tenka nacionalinėms statistikos institucijoms, kurios apdoroja turimus duomenis ir didina bazinių duomenų analitinę naudą, derindamos juos su nacionalinių sąskaitų sąvokomis ir klasifikatoriais. Daugumoje šalių paprastai pirmiesiems trims moduliams tvarkyti apytiksliai iš viso reikia dviejų etatų. Kad būtų kuriami nauji moduliai, palaikoma ir toliau gerinama su aplinka susijusių sąskaitų kokybė, būtina, kad nacionalinės administracijos užtikrintų pakankamus išteklius. Eurostatas padeda šalims diegti pirmuosius tris modulius Eurostatas padėjo valstybėms narėms, kurioms reikėjo įdiegti pirmuosius tris modulius, įvairiais būdais, pavyzdžiui: · skyrė dotacijų bandomiesiems tyrimams, · padėjo šalims dalytis patirtimi, · rengė mokymo kursus pagal Europos statistikos specialistų rengimo programą; · rengė praktinius vadovus; · supaprastino ir racionalizavo pirmųjų trijų modulių duomenų perdavimo Eurostatui būdus. Pasiūlyti trys papildomi moduliai Eurostatas ir valstybės narės toliau plėtojo naujus modulius statistikos darbo grupėse. 2011–2012 m. sukurta metodika ir atlikti bandymai, visų pirma susiję su pirmaisiais trimis į 10 straipsnį įtrauktais moduliais: aplinkos apsaugos išlaidų, ekologiškų prekių ir paslaugų sektoriaus, ir fizinių energijos srautų sąskaitų. Buvo laikoma, kad koncepciniu požiūriu jie yra labiausiai išbaigti ir yra jiems būtinų bazinių statistinių duomenų. Dėl šių naujų modulių įmonėms arba namų ūkiams teksianti statistinės atskaitomybės našta bus maža arba jos nebus iš viso, nes nacionalinės statistikos tarnybos priderins ir pritaikys duomenis, kurie jau bus surinkti kitais tikslais (statistikos arba administracijos). Nauji moduliai taip pat atitinka ES ekologiškai tvaraus augimo ir efektyvaus išteklių naudojimo politikos prioritetus. Komisija (Eurostatas) padeda šalims pasirengti trijų naujų modulių diegimui teikdama dotacijas, organizuodama keitimąsi patirtimi, rengdama vadovus ir t. t., kaip ir ankstesniais metais, kai buvo rengiamasi pirmiesiems trims moduliams. Pavyzdžiui, suteikus dotacijų nuo 2001 m. 20 valstybių narių atliko aplinkos apsaugos išlaidų modulio bandymus ir po 12 valstybių narių atliko ekologiškų prekių ir paslaugų sektoriaus ir energijos sąskaitų bandymus. Be to, kai kurios šalys atliko vykdė bandomuosius tyrimus be ES finansinės paramos. Norvegija ir Šveicarija taip pat aktyviai dalyvavo ir dalijosi patirtimi. Apskritai valstybės narės sukaupė svarbios darbo su šiais moduliais patirties ir dalijosi ja techniniams klausimams skirtuose posėdžiuose. Į ją buvo didžiąja dalimi atsižvelgta ir todėl Europos statistikos sistemos komitetas 2013 m. vasario 7 d. pateikė teigiamą nuomonę apie reglamento projektą. Su bandomųjų tyrimų katalogu galima susipažinti Eurostato interneto svetainėje: http://epp.eurostat.ec.europa.eu/portal/page/portal/environmental_accounts/introduction. Tuo remdamasi Komisija 2013 m. gegužės 2 d. priėmė pasiūlymą dėl reglamento, kuriuo iš dalies keičiamas Reglamentas (ES) Nr. 691/2011 (COM(2013)247), kad į jį būtų įtraukti šie trys moduliai. 2013 m. pabaigoje diskusijos Taryboje ir Europos Parlamente dėl reglamento, kuriuo iš dalies keičiamas Reglamentas (ES) Nr. 691/2011, buvo gerokai pažengusios. Rengiami nauji moduliai Taip pat toliau dirbama su dauguma kitų 10 straipsnyje nurodytų sąskaitų: · dėl su aplinka susijusių pervedimų (subsidijų) patirties turinčių valstybių narių darbo grupė rengia duomenų rinkimo sistemą; · dėl išteklių naudojimo ir valdymo išlaidų sąskaitų (RUMEA) siekiama plėtoti išteklių valdymo veiklą kartu su naujo EGSS modulio diegimu; · dėl vandens srautų sąskaitų koncepcijos lygmens darbai pasistūmėjo, bet trūksta bazinių duomenų; · dėl miškų sąskaitų plėtojama Integruota miškininkystės aplinkos ir ekonominių sąskaitų Europos sistema, atitinkanti SEEA. Nustatyta, kokie moduliai galėtų būti įtraukti į trečiąjį rinkinį. Visi šie galimi moduliai buvo Statistikos programų komiteto, kurį sudaro visų nacionalinių statistikos institucijų vadovai, 2008 m. priimtos Europos aplinkos apskaitos strategijos dalis. 2008 m. Europos aplinkos apskaitos strategija šiuo metu atnaujinama, kad joje būtų atsižvelgta į pirmojo reglamento priėmimą ir antrojo rengimą ir naujus politikos poreikius. Valstybių narių nacionalinės statistikos institucijos dėl finansavimo mažinimo ir darbuotojų trūkumo šiuo metu nepageidautų, kad naujų modulių būtų daug daugiau. Jos užuot siūlo pirmiausia gerinti kokybę ir skatinti naudoti pirmuosius tris ir antruosius tris modulius. Politiniu požiūriu yra didelė ekosistemų funkcijų sąskaitų ir biologinės įvairovės duomenų paklausa, bet matavimo požiūriu šios sritys yra tik pradiniame novatoriško technologijų plėtros ir mokslinių tyrimų, kuriems reikia daugiadisciplinių darbo grupių, sudarytų iš biologų, aplinkos specialistų, kartografų ir statistikos specialistų, etape. Todėl manoma, kad vadovavimą šiai sričiai geriau palikti Europos aplinkos agentūrai. Nacionalinių statistikos institucijų uždavinys šiame etape daugiausia būtų teikti bazinius duomenis, pvz., žemės ūkio produkcijos, žemės naudojimo (LUCAS) ir regioninius statistinius duomenis, taip pat prireikus konsultuoti statistikos klausimais. Reikia geresnio savalaikiškumo Naujas naudotojų reikalavimas – geresnis savalaikiškumas. Pirmieji trys moduliai buvo sumanyti kaip palyginti išsamūs struktūriniai duomenys, skirti pirmajame reglamente įvardytų sričių ekonomikos ir aplinkos tarpusavio sąsajoms analizuoti. Pradėjus taikyti Europos semestro – Sąjungos ekonomikos ir fiskalinės politikos planavimo – sistemą, norima į ją šalia įprastinių ekonominių duomenų, pvz., BVP, įtraukti aplinkos aspektus. Eurostatas kartu su nacionalinėmis statistikos institucijomis nagrinėja būdus, kaip šių su aplinka susijusių sąskaitų duomenis parengti anksčiau. Tiek šalys, tiek Eurostatas padarė didelę pažangą siekdami sparčiau rengti ir tvarkyti sąskaitų duomenis. Vis dėlto mažai tikėtina, kad pavyks pasiekti semestro sistemai reikalingo savalaikiškumo. Todėl Eurostatas taip pat nagrinėja būdus, kuriais būtų galima parengti tam tikrų pagrindinių rodiklių išankstinius įverčius (pvz., CO2 išmetamų teršalų įverčius per t+4 mėn., apskaičiuotus pagal Eurostato energijos naudojimo mėnesio statistinius duomenis). Tolesni veiksmai Komisija (Eurostatas) išsamiai patikrins 2013 m. pabaigoje gautinų pirmųjų trijų modulių duomenų kokybę ir šalims, kaip ją gerinti arba prireikus, kaip tobulinti bendrą metodiką. 2014 m. Europos Parlamente ir Taryboje bus tęsiamos diskusijos dėl antro modulių rinkinio. Statistikos specialistai toliau ruošis praktiškai diegti šiuos tris papildomus modulius. Kartu su pagrindinėmis naudotojų grupėmis ir nacionalinėmis statistikos institucijomis bus peržiūrima su aplinka susijusių sąskaitų Europos strategija. Naują Europos aplinkos apskaitos strategiją planuojama parengti 2014 m. viduryje. Komisija ir valstybių narių administracijos toliau bendradarbiaus, kad užtikrintų didesnį su aplinka susijusių sąskaitų rezultatų matomumą ir aktyvesnį jų naudojimą.